Londen-terreuraanval: Dodetal styg‘n Helikopter land op die Londen-brug in Londen (3 Junie 2017). Foto: AP Photo Die getal mense wat gesterf het ná ŉ terreuraanval Saterdagaand op die Londen-brug in Londen, Engeland, het tot sewe gestyg. Cressida Dick, die plaaslike metropolitaanse polisiekommissaris, het Sondag aan verslaggewers gesê sewe van die slagoffers van die aanval het gesterf en minstens 48 is beseer. Sommige mense het lewensbedreigende beserings opgedoen. Dick het gesê die polisie het patrollerings in die gebied verskerp en het ŉ beroep op die stad se inwoners gedoen om “kalm te bly en paraat te wees”. Sy het gesê die polisie is steeds besig om die toneel deeglik te fynkam. Maroela Media het vroeër berig ŉ bussie het Saterdag in voetgangers op die Londen-brug ingeploeg voordat drie aanvallers mense by nabygeleë kroeë en restaurante met messe aangeval het. Die polisie het al drie aanvallers doodgeskiet. Die voorval word as ŉ terreuraanval hanteer, maar niemand het nog amptelik aanspreeklikheid daarvoor aanvaar nie. Gewapende polisiebeamptes loop met ŉ snuffelhond in die gebied rondom Londen-brug (4 Junie 2017). Foto: AP Photo/Matt Dunham Intussen het Theresa May, die Britse eerste minister, Sondag gesê die komende Britse algemene verkiesing sal steeds eerskomende Donderdag voortgaan soos beplan. “As ŉ teken van respek het twee politieke partye hul nasionale veldtogte vir vandag opgeskort, maar geweld kan nooit toegelaat word om demokratiese prosesse te ontwrig nie. Daarom sal hierdie veldtogte more ten volle hervat en die verkiesing gaan Donderdag voort soos beplan,” het May gesê kort nadat die kabinet ŉ noodvergadering gehou het. Emmanuel Macron, president van Frankryk, het Sondag gesê Franse burgers was deel van die slagoffers wat tydens die aanval beseer is. Macron het die aanval as “afskuwelik en lafhartig” beskryf en gesê Frankryk sal voortgaan om teen terreur te veg. Volgens Macron sal die Franse owerhede die Franse slagoffers bystaan. Frankryk verkeer steeds in ’n noodtoestand ná ŉ reeks aanvalle deur die Islamitiese Staat (Isis). ŉ Man vertroos ŉ vrou kort ná middernag terwyl hulle wegstap van die Londen-brug waar die aanval vroeër plaasgevind het (4 Junie 2017). Foto: AP Photo/Matt Dunham Mariano Rajoy, die Spaanse eerste minister, het Sondag ook sy medelye en ondersteuning teenoor Brittanje uitgespreek. Paolo Gentiloni, Italië se eerste minister, het op Twitter gesê “ons is almal verenig ter herdenking van die slagoffers”. Rodrigo Duterte, president van die Filippyne, het sy simpatie uitgespreek en gesê sulke aanvalle raak nie net die mense van Londen nie, maar alle vredeliewende mense wat deel is van ŉ globale gemeenskap. Angela Merkel, Duitse kanselier, het Sondag in ŉ verklaring gesê sy was hartseer en ontsteld om van die terreuraanval in Londen te hoor. Sy het gesê in die stryd teen terreur staan Duitsland ferm aan Brittanje se kant. “Vandag is ons verby alle grense verenig in ons skok en hartseer, maar ook in ons vasberadenheid,” het sy gesê.